**Anholt Borgerforening**

**Referat fra bestyrelsesmøde den 19. august 2019**

**Dagsorden:**

1. **Underskrivelse af referater**
2. **Status på projektet "Nye naboer - mere ø-liv"**
3. **Ansøgning fra Jette Hansen om støtte til pensionistspisning**
4. **Fibernet på Anholt**
5. **Regler for afbrænding mv. på Anholt**
6. **Orientering fra færgeudvalget**
7. **Eventuelt**
8. **Næste møde**

**Ad 1. Underskrivelse af referater**

Referaterne fra møderne den 6. maj 2019 og den 3. juni 2019 blev underskrevet af de tilstedeværende.

**Ad 2. Status på projektet "Nye naboer - mere ø-liv"**

Kirsten Østergaard har sendt en ansøgning til Norddjurs Kommune om medfinansiering af en ø-konsulent.

På grundejerforeningens generalforsamling efterlyste Birgitte Dahl sommerhuse til udlejning i vinterhalv-året. Birgitte Dahl sender en skrivelse til Anholt Grundejerforening, som kan uddeles til medlemmerne.

Der er møde i bosætningsgruppen den 19. september 2019.

Birgitte Dahl og Laurits Møbjerg orienterede om, at der er 11 ansøgere til prøv en ø. Der er heldigvis kommet flere huse i spil.

**Ad 3. Ansøgning fra Jette Hansen om støtte til pensionistspisning**

Hans Jørgen Lassen besvarer Jette Hansens ansøgning om støtte til huslejen for pensionisterne, der har fællesspisning i forsamlingshuset hver onsdag i vinterhalvåret. Bestyrelsen ønsker ikke på det nuværende grundlag at støtte huslejebetaling, som den mener, at forsamlingshuset bør overveje at donere.

**Ad 4. Fibernet på Anholt**

FIBIA har talt med Simon Døssing om reparation og vedligeholdelse af installationerne. Mindst 45% af husstandene på Anholt skal tilslutte sig, før arbejdet igangsættes.

Prisen for tilslutning er 2.000 kr., men så længe prisen pr. måned ikke kendes, vil det være vanskeligt at reklamere for projektet.

**Ad 5. Regler for afbrænding mv. på Anholt** Da meget få kender de specifikke regler for afbrænding mv. på Anholt, finder bestyrelsen, at det vil være en god ide at få reglerne beskrevet i Anholt-Posten. Formanden retter henvendelse til beredskabschefen.

**Ad 6. Orientering fra færgeudvalget** Miljø- og teknikudvalget i Norddjurs Kommune har pålagt færgeudvalget at finde besparelser på færgedriften i de næste fire år. For år 2020 skal færgeudvalget finde besparelser på 560.000 kr.

Som en del af besparelserne kan fuldtidsstillingen på billetkontoret på Anholt komme i fare, da det er på tale, at der fremover kun bruges afløsere på kontoret. Bestyrelsen anser den løsning som meget uheldig og problematisk, da det indebærer, at der igen sløjfes en fuldtidsstilling på øen. Formanden tager kontakt til Jan Petersen og Flemming Rasmussen fra destinationen.

Bestyrelsen vil gerne hjælpe færgeudvalget med besparelsesforslag.

Vedtægterne for færgeudvalget er blevet ændret, så der fremover kun holdes møde på Anholt hvert andet år.

Hans Jørgen Lassen kunne fortælle, at der fortsat er problemer med at udregne fragtmængderne korrekt, så tilskuddet fra staten kan opgøres rigtigt.

Handicapbiler kan nu bestille plads, men ikke til reduceret takst. Det overvejes, hvordan der kan indføres kontrol med gulpladebiler, så håndværkere skal kunne fremvise en kontrakt eller aftale på arbejde på øen, hvis de vil have billigere bilbilletter.

Formanden orienterede om, at der er planer om at lave parkeringspladser mellem vognmandshallen og Halls hus. Den nuværende vej skal så flyttes om bag Halls hus. Formanden sender materialet til bestyrelsen og redningsvæsnet.

**Ad 7. Eventuelt** Birgitte Dahl opfordrer til, at borgerforeningen arrangerer et visionsmøde/borgermøde vedr. turisme, så det i et bredere forum kan blive diskuteret, hvad der er øens kvalitet, og hvilket segment af turister man gerne vil tiltrække. Punktet tages med på næste møde.

**Ad 8. Næste møde** Næste møde blev aftalt til tirsdag den 1. oktober kl. 19:00

***Liselotte Sørensen Kirsten Rasmussen Poul Jessen-Klixbüll***

 ***Birgitte Dahl Jeppesen Hans Jørgen Lassen Laurits Møbjerg***

 ***Set: Gyrite Andersen***